**Informatīvais ziņojums par Latvijas Atveseļošanas un noturības mehānisma plāna ieviešanu**

Informatīvā ziņojuma mērķis ir informēt par Latvijas Atveseļošanas un noturības mehānisma (turpmāk – Atveseļošanas fonda) plāna ieviešanai nepieciešamajiem finanšu resursiem atbilstošas vadības un kontroles sistēmas nodrošināšanai.

1. **Atveseļošanas fonda plāna ietekme uz tautsaimniecību**

2021. gada 27. aprīlī Ministru kabinetā (turpmāk – MK) apstiprināts nacionālais Atveseļošanas fonda plāna projekts[[1]](#footnote-1), (prot. Nr. 36 27. §) kurš 2021. gada 30. aprīlī oficiāli iesniegts Eiropas Komisijai (turpmāk – EK). 2021. gada 13. jūlijā Atveseļošanas fonda Padomes Īstenošanas lēmums[[2]](#footnote-2) apstiprināts Eiropas Savienības Ekonomikas un finanšu padomē (ECOFIN) (turpmāk – Padomē).

Apstiprinātais Atveseļošanas fonda plāns aptver atbalsta grantu daļu 1,82 mljrd. EUR, kas ir maksimālais Latvijai pieejamais finansējuma apjoms, balstoties uz aktuālajām ekonomikas prognozēm. Tieši ekonomikas transformācijas un izaugsmes stadijā gaidāms galvenais Atveseļošanas fonda plāna pienesums kopējo Latvijas COVID - 19 pārvarēšanas stratēģijas mērķu sasniegšanā. Kā galvenie nacionālās industriālās politikas rīcības virzieni Latvijas attīstībai ir noteikti cilvēkkapitāls, inovācija, biznesa vide un eksportspēja, finanšu pieejamība un infrastruktūra. Atveseļošanas fonda plāns sniegs tiešu ieguldījumu visu minēto stratēģijas mērķu sasniegšanā, gan nodrošinot investīciju atbalstu, gan ieviešot būtiskas strukturālās reformas, lai sakārtotu politikas ietvaru konkrētās jomās.

Grafikā Nr.1 attēlotas indikatīvās finanšu plūsmas prognozes kopā par Atveseļošanas fondu, ES fondu 2014-2020. gada plānošanas periodu, t.sk. React-EU (turpmāk - 14-20) un ES fondu 2021-2027. gada plānošanas periodu (turpmāk - 21-27), kas iezīmē būtisku kopējo administrējamo finanšu apjomu pārejas periodā starp 14-20 un 21-27 periodiem.

Grafiks Nr.1

Izrietoši no makroekonomikas ietekmes scenārija rezultātiem, Atveseļošanas fonda plāna īstenošanās laikā varētu tikt radīts papildus IKP pienesums 1,93 miljardu EUR apmērā[[3]](#footnote-3). Atbilstoši Eurostat apkopotajai informācijai, Latvijas nodokļu ieņēmumi 2019. gadā veidoja 31,5 % no IKP. Pieņemot nemainīgas politikas scenāriju, Atveseļošanas fonda plāns varētu radīt apmēram 600 miljonu EUR papildus nodokļu ieņēmumu Latvijas budžetam. Ņemot vērā, ka makroekonomiskās attīstības bāzes scenārijs vidējam termiņam ietver Atveseļošanas fonda plānoto finansējumu, Stabilitātes programmas 2021.-2024. gada nodokļu ieņēmumu prognozēs papildu ieņēmumi jau ir iekļauti.

1. **Regulā noteiktās prasības Atveseļošanas fonda plāna apstiprināšanai**

Eiropas Parlamenta un Padomes 2021. gada 12. februāra Regula (ES) Nr. 2021/241, ar ko izveido Atveseļošanas un noturības mehānismu[[4]](#footnote-4) (turpmāk – Regula), dalībvalstīm nosaka pienākumu Atveseļošanas fonda plānā iekļaut informāciju par dalībvalsts plāniem, sistēmām un konkrētiem pasākumiem, ar kuriem novērst un atklāt interešu konfliktus, korupciju, krāpšanu un izvairīties no dubultas finansēšanas no Atveseļošanas fonda vai citām Eiropas Savienības programmām. Atveseļošanas fonda īstenošana jāveic saskaņā ar pareizas finanšu pārvaldības principu. Lai nodrošinātu valstu atbildību un koncentrēšanos uz attiecīgajām reformām un investīcijām, dalībvalstīm jāiesniedz EK pienācīgi argumentēts un pamatots Atveseļošanas fonda plāns. Atveseļošanas fonda plānā tiek detalizēta visaptveroša un pienācīgi līdzsvarota reakcija uz attiecīgās dalībvalsts ekonomisko un sociālo situāciju, kā arī uzraudzības un īstenošanas pasākumu kopums.

Dalībvalsts pienākums ir nodrošināt, ka Atveseļošanas fonda plāns tiek īstenots saskaņā ar attiecīgajiem Eiropas Savienības un valsts tiesību aktiem, jānodrošina EK iespēja gūt pietiekamu pārliecību no dalībvalsts par nepieciešamo prasību ievērošanu un nodrošināšanu. Minētajā nolūkā Atveseļošanas fonda plāna īstenošanas procesā dalībvalstīm jānodrošina atbilstošas un efektīvas iekšējās kontroles sistēmas darbība. Atveseļošanas fonda plāna ieviešanā jāapkopo standartizētu kategoriju dati un specifiska dažāda cita informācija, kas ļautu novērst un konstatēt būtiskos[[5]](#footnote-5) pārkāpumus, proti, krāpšanu, korupciju, interešu konfliktu un dubulto finansējumu saistībā ar Atveseļošanas fonda plānā atbalstītajiem pasākumiem. Dalībvalstij būs ne tikai jāiesniedz detāli pamatojošie dokumenti un dati/liecības, kas apliecina atskaites punktu un mērķu sasniegšanu, bet arī jānodrošina EK pieeja informācijas un uzraudzības sistēmai pēc EK pieprasījuma un pastāvīgi Atveseļošanas fonda plāna ieviešanas laikā jāinformē EK par progresu ārpus oficiālā ziņošanas EK cikla. Šo datu un liecību iegūšana no pirmavota, tai skaitā finansējuma saņēmējiem, datu pārbaude, apstrāde un analītiskas informācijas sagatavošana un pastāvīga kvalitatīva dialoga ar EK nodrošināšana prasīs nozīmīgu papildu cilvēkresursu kapacitāti no Atveseļošanas fonda plāna īstenošana atbildīgo un iesaistīto institūciju puses.

Saskaņā ar Regulas 18. panta 4. punkta p) un r) apakšpunktiem Atveseļošanas fonda plāns iekļauj informāciju par tā efektīvu uzraudzību un īstenošanu, un skaidro kopējo vadības un kontroles sistēmu, lai novērstu un atklātu korupciju, krāpšanu un interešu konfliktus saistībā ar Atveseļošanas fonda līdzekļu izmantošanu un par pasākumiem, kuru mērķis ir novērst dubultu finansēšanu no Atveseļošanas fonda un citām Eiropas Savienības programmām. Savukārt Regulas 19. panta j) apakšpunkts nosaka, ka EK vērtēs Atveseļošanas fonda plānā paredzēto reformu un investīciju atbilstošu ieviešanu un attiecīgi lems par finansējuma izmaksāšanu dalībvalstij atkarībā no tā, vai un kādā apmērā ir sasniegti noteiktie atskaites punkti un mērķi un vai nav konstatēti būtiski pārkāpumi.

Ņemot vērā iepriekš minēto, Latvijai jānodrošina atbilstoša vadības un kontroles sistēma Atveseļošanas fonda plāna ieviešanai un uzraudzībai, īpaši ņemot vērā kontrolēšanas izmaksas, administratīvo slogu un paredzamo neatbilstības risku. Tādējādi galvenās Atveseļošanas fonda plāna kontroles sistēmas būs nacionālās iekšējās kontroles sistēmas, kurām jābūt pietiekami uzticamām, lai aizsargātu Eiropas Savienības finanšu intereses un jo īpaši novērstu un atklātu krāpšanu, korupciju, interešu konfliktus un dubulto finansējumu. EK novērtējumā kontroles un uzraudzības pasākumi Atveseļošanas fonda plāna apstiprināšanas brīdī tiek vērtēti kā “atbilstoši” (A), vai “nepietiekami” (C). Latvijas Atveseļošanas fonda plānā aprakstītais vadības un kontroles sistēmas piedāvātais ietvars un plānotais modelis tika novērtēts kā atbilstošs no EK puses. Līdz ar to Latvijai ir pienākums pielāgot un uzturēt tādu vadības un kontroles sistēmu, kura nodrošinās Regulas un Eiropas Komisijas priekšsēdētājas U.fon der Leienas izpildvietnieka jautājumos par ekonomiku cilvēku labā V. Dombrovska vēstulē[[6]](#footnote-6) un tās pielikumā ietvertās pašpārbaudes veidlapā[[7]](#footnote-7) (turpmāk - pašpārbaudes veidlapa) norādītās prasības attiecībā uz dalībvalsts pienākumiem un atbildību izstrādāt EK prasībām atbilstošu Atveseļošanas fonda plāna vadības un kontroles sistēmu.

1. **Atveseļošanas fonda plāna ieviešanas vadības un kontroles sistēma**

Ievērojot MK doto deleģējumu, Likuma par budžetu un finanšu vadību 19.3 pants nosaka[[8]](#footnote-8):

(1) MK izveido efektīvu, pārskatāmu un pareizas finanšu pārvaldības principiem atbilstošu uzraudzības kārtību Eiropas Savienības budžeta programmas Eiropas Atveseļošanas fonda īstenošanai, lai veicinātu Eiropas Savienības ekonomisko, sociālo un teritoriālo kohēziju, stiprinot dalībvalstu noturības un pielāgošanās spējas nolūkā mazināt Covid-19 krīzes radīto sociālo un ekonomisko ietekmi, un atbalstītu pāreju uz zaļo un digitālo ekonomiku, veicinātu Eiropas Savienības ekonomikas izaugsmes potenciālu un darba vietu radīšanu, kā arī Eiropas Savienības 2030. gadam izvirzīto klimata mērķu sasniegšanu un 2050. gadam izvirzīto klimata neitralitātes mērķu sasniegšanu un saņemtu Eiropas Atveseļošanas fonda finansējumu gan grantu, gan aizdevumu veidā Latvijā.

(2) MK nosaka Atveseļošanas fonda plāna ieviešanas un nacionālā ekonomikas Atveseļošanas fonda plāna īstenošanas un uzraudzības kārtību un KPVIS[[9]](#footnote-9) izmantošanas kārtību, kā arī šā mehānisma ieviešanā iesaistīto institūciju tiesības pieprasīt un saņemt tiešu pieeju datiem valsts informācijas sistēmās tādā apjomā, kāds nepieciešams un kādā to paredz MK attiecīgo pienākumu izpildei.

Atveseļošanas fonda plāna īstenošanas process Latvijā pamatā tiks balstīts, pielāgojot esošās ES fondu 14-20 vadības un kontroles sistēmas (turpmāk – VKS) [[10]](#footnote-10) elementus, atbilstoši Regulā noteiktajām prasībām un īstenošanas specifikai. Attiecīgi, lai neradītu pilnīgi jaunu sistēmu un ieviešanas mehānismus, un jaunus nacionālos noteikumus, kur tas nav nepieciešams, Atveseļošanas fonda ieviešanā pēc iespējas tiks izmantots horizontālais, jau spēkā esošais regulējums, tai skaitā attiecībā uz nacionālo publisko resursu izmantošanas un efektīvas pārvaldības principiem, kā arī balstoties uz valsts budžeta sistēmu un paļaujoties uz institūciju esošo kompetenci to pamatfunkciju nodrošināšanā. Tikai par atsevišķiem Atveseļošanas fonda ieviešanas elementiem un atbildības jomām paredzēts noteikt kārtību, papildinot uzraudzības procesu ar tiem papildus uzraudzības mehānismiem, kas ir specifiski un saskaņā ar Regulu, Regulas deleģētajiem aktiem, Atveseļošanas fonda finansēšanas līgumu[[11]](#footnote-11), Padomes Īstenošanas lēmumu[[12]](#footnote-12) un norādījumiem par vispārējo procesu[[13]](#footnote-13), kura rezultātā EK tiek iesniegti maksājumu pieprasījumi. Minētajos EK dokumentos ietvertās saistošās detālās prasības attiecībā uz datu apkopošanu, ziņošanu un ievadi IT sistēmā, kā arī sasniegto atskaites punktu un mērķu pamatojošās dokumentācijas apkopošanu un pārbaudi nozīmē, ka iestādēm jāveic papildus funkcijas, kuras nacionālā budžeta sistēmas ietvaros netiek paredzētas. Attiecīgi arī tiek pielāgots kopējā kontroļu apjoma un sloga tvērums Atveseļošanas fonda plāna ieviešanai, fokusējoties uz procesa, rezultātu, atskaites punktu un mērķu sasniegšanas, dubultā finansējuma, interešu konflikta, korupcijas un krāpšanas risku kontrolēm, pamatā izlases veidā balstoties uz risku novērtējumu. Lai nodrošinātu attiecīgo prasību ieviešanu nacionāli, detalizēta ieviešanas un uzraudzības kārtība, kā arī iestāžu lomu un funkciju sadalījums tiks noteikts MK noteikumos “Eiropas Savienības Atveseļošanas un noturības mehānisma plāna īstenošanas un uzraudzības kārtība” (turpmāk - MK noteikumi), kuru projekts tiek virzīts apstiprināšanai MK vienlaikus ar šo informatīvo ziņojumu.

MK ar šiem noteikumiem noteiks FM kā atbildīgo, kas nodrošina koordinatora un revīzijas iestādes funkciju. Nozaru ministrijām, tai skaitā Valsts kancelejai (turpmāk – institūcijas), tiks noteikts būt kā atbildīgajiem, kas nodrošina un īsteno savā pārraudzībā esošās reformas un investīcijas ieviešanu, to atskaites punktu un mērķu sasniegšanu plānotajā laika grafikā, ziņošanu par to progresu, kā arī attiecīgā maksājuma pieprasījuma un saistošo dokumentu un liecību par savā pārraudzībā esošām reformām un investīcijām sagatavošanu. MK noteikumu mērķis ir noteikt katras institūcijas un tās pārziņā esošā resora atbildību par Atveseļošanas fonda plāna īstenošanas ietvaros veicamajiem pienākumiem resorā kopumā. Nodrošina datu ticamību, komercdarbības atbalsta nosacījumu ievērošanu, iekšējās kontroles sistēmas izstrādi vai pilnveidi, tai skaitā nodrošina Atveseļošanas fonda plānā ietvaros savā pārraudzībā esošo reformu un investīciju atskaites punktu un mērķu sasniegšanu. Vienlaikus tiek noteikts, ka atbildīgā institūcija saglabā kopējo atbildību par tās pārziņā esošo Atveseļošanas fonda plāna investīcijas un reformas, ja attiecināms, īstenošanu.

Atveseļošanas fonda plānā definēti un iekļauti ļoti dažādi reformu un investīciju atskaites punkti un mērķi, līdz ar to institūcija kā atbildīgā par savā pārraudzībā esošo Atveseļošanas fonda plāna reformu un investīciju, izstrādājot īstenošanas MK noteikumus vai informatīvo ziņojumu par attiecīgā Atveseļošanas fonda plāna reformas vai investīcijas mērķa īstenošanas kārtību, var specifiskāk atrunāt veicamos uzdevumus un pienākumus ieviešanā iesaistītajiem, ievērojot MK noteikumos noteikto institūciju lomu un funkciju sadalījuma pamatprincipus.

Dalībvalstij jānodrošina, ka Atveseļošanas fonda plāna īstenošanā tiek ievēroti visi ES un nacionālie tiesību akti, tostarp komercdarbības atbalsta kontroles jomā, līdz ar to FM nodrošinās arī vadošās iestādes funkcijas komercdarbības atbalsta kontroles jautājumos[[14]](#footnote-14). Atveseļošanas fonda plāna ieviešanā tiks izmantota esošā FM komercdarbības atbalsta kontroles kompetence, kas pierādījusi savu efektivitāti 14-20 VKS ietvaros un kuru plānots izmantot arī 21-27 ieviešanā.

Atbilstoši Regulas prasībām, dalībvalstij ir jānodrošina IT sistēma, kurā tiks uzkrāti visi dati atbilstoši Regulas 22. panta prasībām. Visa ar Atveseļošanas fonda plāna ieviešanu un uzraudzību saistītā informācija, atbilstoši Regulas prasībām un norādītajam dalījumam[[15]](#footnote-15), visu Atveseļošanas fonda plāna ieviešanas perioda laiku, tiks glabāta vienā IT sistēmā - esošā ES fondu VKS KPVIS, kuru izmantos visas Atveseļošanas fonda plāna ieviešanā iesaistītās institūcijas, tai skaitā finansējuma saņēmēji un uzraugošās institūcijas kā Centrālā finanšu un līgumu aģentūra (turpmāk – CFLA), Iepirkumu uzraudzības birojs (turpmāk - IUB) un Revīzijas iestāde[[16]](#footnote-16) (turpmāk – RI). Esošās KPVIS sistēmas plānotā izmantošana Atveseļošanas fonda plāna ieviešanā rada iespēju arī izmantot jau pieejamās IT sistēmas prototipu un datu krātuves. KPVIS nepieciešams papildināt un pielāgot Atveseļošanas fonda regulējuma prasībām datu uzkrāšanai, progresa ziņojumiem un maksājumu pieprasījumiem EK, tai skaitā, lai apkopotu rādītājus u.c. informāciju, kas nepieciešama atskaites punktu un mērķu sasniegšanas apliecināšanai un ziņošanai EK. Šāds risinājums ir ekonomiski, tehniski un laika resursa patēriņa ziņā visekonomiskākais un pamatotākais. Ja tiek uzsākts īstenot Atveseļošanas fonda plānā noteiktās reformas un investīcijas pirms KPVIS tiek pilnībā pielāgots Atveseļošanas fonda regulējuma prasībām, par reformas vai investīcijas īstenošanu atbildīgā institūcija, tai skaitā finansējuma saņēmējs, nodrošina atbilstošu audita liecību un kopējā ieviešanas procesa dokumentēšanu.

Ņemot vērā augstāk minēto, ES fondu administrēšanas sistēmā esošo institūciju iesaiste plānota arī Atveseļošanas fonda plāna īstenošanā, ievērojot to praktisko pieredzi efektīvā ES fondu līdzekļu administrēšanā, vienlaikus izvērtējot nepieciešamos papildu finanšu resursus, kas paredzami jauno un būtiski apjomā pieaugošo papildus funkciju nodrošināšanai, tai skaitā KPVIS pielāgošanas un uzturēšanas izmaksām.

1. **Nepieciešamie papildus resursi atbilstošai Atveseļošanas fonda plāna ieviešanas nodrošināšanai**

Lai nodrošinātu EK prasībām atbilstošu Atveseļošanas fonda plāna ieviešanu un iespējami novērstu riskus Atveseļošanas fonda finansējuma nesaņemšanai pilnā apmērā, nepieciešama pienācīga Atveseļošanas fonda plāna ieviešanas kapacitāte – attiecīgi papildu resursu nepieciešamība ir atkarīga no pārbaužu tvēruma, uzraudzības procesa un veicamo kontroļu, kā arī citu administratīvu procesa un pasākumu apjoma. Tāpat jāņem vērā, ka vienlaikus paralēli jānodrošina 14-20 pabeigšana un pēcuzraudzība, kā arī 21-27 uzsākšana un īstenošana. Lai noteiktu labāko, efektīvāko un ekonomiski atbilstošāko risinājumu, atbilstoši MK 2021.gada 4.februāra sēdes protokollēmumam Nr. 12 27.§ “Informatīvais ziņojums “Par Eiropas Savienības Atveseļošanas un noturības mehānisma plāna projektu””, FM veica Atveseļošanas fonda plāna administrēšanā iesaistīto institūciju iesniegto finanšu pieprasījumu apkopojumu.

Balstoties uz sākotnēji EK sniegtajām norādēm, skaidrojumiem, kā arī pamatojoties uz Regulas un pašpārbaudes veidlapā norādītajām prasībām, FM izstrādāja indikatīvo papildus nepieciešamo finanšu resursu piedāvājumu visām Atveseļošanas fonda administrēšanā iesaistītajām institūcijām, lai nodrošinātu atbilstošas vadības un kontroles sistēmas darbību, kas kopā veidoja 26,79 milj. EUR (skatīt Tabulā Nr.1). Sākotnējais piedāvājums tika balstīts uz Atveseļošanas fonda plāna administrēšanas un uzraudzības procesu tvērumu, kas tiktu pamatā balstīts uz interešu konflikta, korupcijas, krāpšanas un dubultas finansēšanas, datu ticamību un sasniegto atskaites punktu un mērķu pamatojošās dokumentācijas pārbaudēm un apkopošanu, lai nodrošinātu nepieciešamo informācijas apjomu iesniegšanai EK.

Tabula Nr.1

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **FM** | Slodzes | **IUB** | Slodzes | **CFLA[[17]](#footnote-17)** | Slodzes | **Institūcijas\*** | Slodzes | **Kopā** | **Slodzes kopā** |
| **(VI[[18]](#footnote-18), RI,**  **KAKD, KD[[19]](#footnote-19))** |
| **2 448 000€** | 12 | **2 840 000 €** | 16 | **14 570 000 €** | 90 | **6 936 000 €** | 34 | **26 794 000 €** | 152 |

Lai gan Regulā un pašpārbaudes veidlapā norādītās pamatprasības pēc būtības nav mainījušās no EK puses, būtisks papildus veicamo funkciju apjoms, kas nav definēts Regulā, noteikts citos EK sagatavotajos dokumentos kā Regulas deleģētajos aktos, Atveseļošanas fonda finansēšanas līgumā[[20]](#footnote-20), Padomes Īstenošanas lēmumā[[21]](#footnote-21) un norādījumos par vispārējo procesu[[22]](#footnote-22), kura rezultātā tiek iesniegti maksājumu pieprasījumi, kā arī par informācijas un pierādījumu veidu un apjomu, ko EK izmantos vērtēšanas procesā, lai gūtu pārliecību, vai ir apmierinoši izpildīti atskaites punkti un mērķi saistībā ar šiem dalībvalsts iesniegtiem maksājumu pieprasījumiem. Minētie EK dokumenti ir saņemti pēc sākotnējā piedāvājuma sagatavošanas.

Katrā no minētajiem EK dokumentiem, tiek uzlikti papildus pienākumi un veicamās funkcijas Atveseļošanas fonda plāna ieviešanā iestāstītajām institūcijām. Ņemot vērā Atveseļošanas fonda specifiku, papildus EK noteiktās funkcijas un veicamās darbības pamatā attiecas tieši uz institūcijām (nozaru ministrijas un Valsts kanceleja), kuras atbild par savā pārraudzībā esošās reformas un investīcijas ieviešanu, tai skaitā savā pārraudzībā esošo reformu un investīciju atskaites punktu un mērķu sasniegšanu.

Lai Latvija varētu iesniegt maksājuma pieprasījumu EK, institūcijām jāveic liels papildus darba apjoms klāt jau veicamajām šī brīža pamatfunkcijām, jo nepieciešams nodrošināt pilnīgu informācijas un dokumentācijas apjoma izstrādi, apkopošanu un ievadi KPVIS, lai, sniedzot pārvaldības deklarāciju, katra Atveseļošanas fonda plāna īstenošanā iesaistītā institūcija varētu apliecināt par visas nepieciešamās informācijas atrašanos KPVIS. Papildus visas nepieciešamās informācijas nodrošināšanai, institūcijas sagatavo atskaites punktu un mērķu sarakstu, ko uzskata par izpildītiem, pamatojumus un dokumentārus pierādījumus par Padomes Īstenošanas lēmumā noteikto atskaites punktu un mērķu atbilstošu izpildi, veikto revīziju un pārbaužu kopsavilkumu, turklāt, lai ziņotu par zaļajām obligācijām, dalībvalstīm maksājuma pieprasījumā jānorāda kumulatīvie izdevumi, kas radušies katras reformas īstenošanai, un ieguldījumi, kas piešķirti intervences jomai, kura veicina klimata pārmaiņu novēršanu.

Attiecībā uz reformām, kas saistītas ar tiesību aktu izmaiņām, EK paredz nepieciešamību dalībvalstij regulāri informēt par šo reformu sagatavošanas gaitu un par regulāriem atjauninājumiem attiecībā uz vairākiem starpposma pasākumiem (piemēram, apspriešanās process ar ieinteresētajām personām, diskusijas par tiesību akta priekšlikuma iespējām, priekšlikumu vērtēšanas process, ietekmes novērtējuma process u.c.), lai nodrošinātu, ka reformas lēmums pēc vienošanās ar Padomi tika pieņemts pēc būtības un laikā. Attiecībā uz investīcijām, EK paredz nepieciešamību līgumu un darba uzdevumu dokumentācijas apmaiņu to agrīnā stadijā (piemēram, saņēmēju atlases kritēriji). Institūcijām papildus būs jāgatavo vienas lapas kopsavilkums par katru atskaites punktu un mērķi, kurā aprakstīti iesniegtie apstiprinošie pierādījumi un norādīts, kur pierādījuma konkrētie elementi atrodami apstiprinošajos datos, apkopojumu ar auditu laikā konstatēto un veiktajām korektīvajām darbībām.

Attiecībā uz Atveseļošanas fonda plānā ietvertiem pasākumiem, kuru mērķis ir nodrošināt atbilstību *“nenodarīt būtisku kaitējumu”* prasībām, būs vajadzīgi konkrēti pierādījumi, lai EK varētu konstatēt, ka šie aizsardzības pasākumi ir ievēroti (piemēram, pirms uzaicinājumu izsludināšanas dalībvalstīm būs jāiesniedz EK darba uzdevuma projekts, tostarp atbilstības nosacījumi un atlases kritēriji, norādot, kā tie integrē attiecīgos ar ‘’nenodarīt būtisku kaitējumu’’ saistītos drošības pasākumus, paskaidrojums par metodoloģiju un procesu, kas tiks ievērots, lai nodrošinātu, ka atlasītie projekti atbilst “nenodarīt būtisku kaitējumu” noteikumiem). Lai dotu pietiekami daudz laika dokumentu apspriešanai un grozīšanai, ja nepieciešams, šī informācija EK būtu jāsniedz savlaicīgi (piemēram 6 mēnešus) pirms projekta izsludināšanas.

Attiecībā uz Atveseļošanas fonda plānā ietvertajiem pasākumiem, lai nodrošinātu, ka tiek izpildīti nosacījumi, kas saistīti ar klimata vai digitālajiem mērķiem, EK paredz nepieciešamību iesniegt atlases kritēriju projektus, kas liecina, ka atbalstīs tikai tos projektus, kurus var iedalīt intervences laukā saskaņā ar 40% vai 100% klimata vai digitālo koeficientu, pierādījumi, ka atbalsta saņēmēju galīgā atlase atbilst atlases kritērijiem un citus pierādījumus.

Visiem dokumentiem, kas ir maksājuma pieprasījuma pamatā, nepieciešams būt pietiekami detalizētiem, lai EK varētu novērtēt, vai ir ievēroti visi elementi, kas izklāstīti Padomes Īstenošanas lēmumā.

EK Regulā nav paredzējusi iespēju finansēt Atveseļošanas fonda plāna administrēšanas, kontroles un uzraudzības izmaksas, kā tas ir ES fondos tehniskās palīdzības veidā, kas paredz no kopējā ES fondu finansējuma apmēra novirzīt zināmu daļu ES fondu līdzekļu uzraudzības funkcijas veikšanai un attiecīgo regulāro izmaksu segšanai. Tomēr administrēšanas, kontroles un uzraudzības funkcijas atbilstoša veikšana ir būtiska un nepieciešama Atveseļošanas fonda plāna kvalitatīvas ieviešanas nodrošināšanai un maksājumu no EK saņemšanai, jo nepilnīga VKS rada risku valsts budžetam, nesaņemot no EK Atveseļošanas fonda plānā noteikto finansējumu, līdz ar to ir nepieciešama šo izmaksu segšana no valsts budžeta līdzekļiem.

Vērtējot nepieciešamos papildus finanšu resursus, aprēķinos iekļautas tikai tās papildus pamatfunkcijas, kuras nepieciešamas, lai nodrošinātu pilnvērtīgu Atveseļošanas fonda VKS funkcionēšanu un Atveseļošanas fonda plāna administrēšanu atbilstoši Regulas un EK prasībām. Finanšu resursu aprēķinos netiek paredzēta Atveseļošanas fonda plāna investīciju un reformu īstenošanas funkcija un tās izmaksas.

Ņemot vērā institūciju pieprasījumus (skatīt Tabulā Nr.3) un sniegtos papildus argumentus par papildus nepieciešamajiem finanšu resursiem, jau šobrīd esošo noslodzi, kā arī turpmāk veicamās darbības un uzdevumus, tai skaitā ievērojot kopējo cilvēkresursu attīstības politiku valstī, FM piedāvā virzīt apstiprināšanai (skatīt Tabulā Nr.2) sekojošu pieeju, proti, ka **visi nepieciešamie finanšu resursi, papildus funkcijas un VKS pielāgošanas izmaksas Atveseļošanas fonda plāna ieviešanai ir plānotas kā terminētas uz noteiktu laiku – līdz Atveseļošanas fonda plāna ieviešanas pilnīgam noslēgumam** un finansējamas no valsts budžeta, ievērojot, ka administrēšana tiks nodrošināta esošo amata vietu ietvaros, nepalielinot kopējo amata vietu skaitu katrā resorā.

Tabula Nr.2

|  |  |
| --- | --- |
| **Atveseļošanas fonda plāns** | **Izmaksas** |
| Kopējais investīciju apjoms EUR | **1 826 000 000** |
| Administrēšanas un VKS pielāgošanas izmaksas EUR | **32 302 000** |
| Administrēšanas izmaksas % pret investīciju apjomu | **1,77%** |
| ES struktūrfondu administrēšanas izmaksas 14-20 pret investīciju apjomu | 2,25% |
| ES struktūrfondu administrēšanas izmaksas kā vienotā likme no EK 21-27 pret investīciju apjomu | 3.33%[[23]](#footnote-23) |

Tabula Nr.3

|  |  |  |  |  |  |  |  |
| --- | --- | --- | --- | --- | --- | --- | --- |
| **Institūcija** | Atveseļošanas fonda plāns | | | FM piedāvājums | | | |
| Piešķīrums | Pasākumi | Atskaites punkti/mērķi | Administrēšanas izmaksas kopā[[24]](#footnote-24) | Aprēķins balstīts uz indikatīvi nepieciešamo slodžu skaitu[[25]](#footnote-25) | Vidējās izmaksas uz 1 slodzi gadā[[26]](#footnote-26) |
| **EM** | 577 667 000 | 12 | 38 | 1 836 000 | 9 | 34 000 |
| **VARAM** | 351 216 000 | 10 | 36 | 2 244 000 | 11 | 34 000 |
| **SM** | 311 98 2000 | 5 | 9 | 1 428 000 | 7 | 34 000 |
| **VM** | 181 500 000 | 8 | 23 | 1 224 000 | 6 | 34 000 |
| **IZM** | 179 728 000 | 7 | 30 | 2 040 000 | 10 | 34 000 |
| **LM** | 111 610 000 | 5 | 21 | 1 836 000 | 9 | 34 000 |
| **IeM** | 39 154 010 | 3 | 9 | 204 000 | 1 | 34 000 |
| **ZM** | 32 967 000 | 1 | 2 | 204 000 | 1 | 34 000 |
| **FM** | 21 285 000 | 7 | 20 | 204 000 | 1 | 34 000 |
| **TM** | 7 572 030 | 1 | 4 | 612 000 | 3 | 34 000 |
| **KM** | 5 700 000 | 1 | 2 | 204 000 | 1 | 34 000 |
| **Vkanc** | 5 618 960 | 4 | 12 | 408 000 | 2 | 34 000 |
|  | **1 826 000 000** | **64** | 206 | **12 444 000** | **61** |  |

Lai noteiktu katrai institūcijai[[27]](#footnote-27) piešķiramo finanšu apjomu, 1 slodzes vidējo izmaksu apjoms balstīts uz FM izmaksu datiem[[28]](#footnote-28), kur tiek nodrošinātas līdzīgas, salīdzināmas funkcijas un uzdevumi, kas būs veicami Atveseļošanas fonda plāna ieviešanas periodā. Indikatīvais piedāvājums veidots balstoties uz institūciju pieprasījumiem, lai ar minimāliem finanšu resursiem nodrošinātu Regulas un EK prasības Atveseļošanas fonda plāna atbilstošam ieviešanas un kontroļu mehānismam, tai skaitā ņemot vērā pastiprināto IUB lomu un iesaisti. Papildus ņemts vērā, ka pamatā plānota Atveseļošanas fonda plāna un 21-27 secīga īstenošanas uzsākšana.

FM sagatavotais indikatīvais papildus nepieciešamo resursu piedāvājums (skatīt Tabulā Nr.4):

Tabula Nr.4

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **FM** | Slodzes | **IUB** | Slodzes | **CFLA[[29]](#footnote-29)** | Slodzes | **Institūcijas** | Slodzes | **Kopā** | **Slodzes kopā** |
| **(VI, RI,**  **KAKD, KD)** |
| **2 448 000** | 12 | **2 840 000** | 16 | **14 570 000** | 90 | **12 444 000** | 61 | **32 302 000** | 179 |

Katras institūcijas atbildībā ir nodrošināt nepieciešamo cilvēkresursu apjomu un veicamo funkciju izpildi piešķirtā finansējuma ietvaros Atveseļošanas fonda plāna ieviešanai. Institūcija ir pati tiesīga noteikt un izvērtēt, kādi risinājumi piemērojami, lai to veiktu, ņemot vērā Valsts pārvaldes reformu plānā[[30]](#footnote-30) noteikto, ka ir nepieciešams palielināt publisko pakalpojumu sniegšanas efektivitāti un lietderību un mazināt administratīvo slogu[[31]](#footnote-31). Līdz ar to katra institūcija izvērtē sev piemērotāko risinājuma nodrošināšanu, ņemot vērā Atveseļošanas fonda plānā paredzētās reformas un investīcijas.

Atveseļošanas fonda plāna VKS indikatīvo izmaksu sadalījums uz visu Atveseļošanas fonda plāna ieviešanas periodu (skatīt Tabulā Nr.5):

Tabula Nr.5

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2021[[32]](#footnote-32) | 2022 | 2023 | 2024 | 2025 | 2026 | 2027 |
| IUB | 0 | 500 000 | 468 000 | 468 000 | 468 000 | 468 000 | 468 000 |
| FM  (VI, RI, KAKD) | 204 000 | 408 000 | 408 000 | 408 000 | 408 000 | 408 000 | 204 000 |
| CFLA | 210 000 | 3 412 000 | 3 212 000 | 2 862 000 | 2 712 000 | 2 112 000 | 50 000 |
| Institūcijas | 1 037 000 | 2 074 000 | 2 074 000 | 2 074 000 | 2 074 000 | 2 074 000 | 1 037 000 |
| Kopā | **1 451 000** | **6 394 000** | **6 162 000** | **5 812 000** | **5 662 000** | **5 062 000** | **1 759 000** |

1. **Nepieciešamie finanšu resursi KPVIS** **pielāgošanas nodrošināšanai**

Būtisku loma Atveseļošanas fonda plāna ieviešanā visām iesaistītajām pusēm būs vadības informācijas sistēmas (Atveseļošanas fonda KPVIS) pieejamībai, kas ir arī viena no EK un Regulā noteiktajām prasībām. KPVIS Atveseļošanas fonda izveides un pielāgošanas izmaksas ir iekļautas kopējā CFLA finanšu resursu aprēķinā. Izmaksās ir iekļauti ne tikai ieguldījumi KPVIS un ar to saistītajā infrastruktūrā, KPVIS Atveseļošanas fonda moduļa izstrāde un pielāgošana, lietojamības pakalpojums, kā arī uzturēšana, bet arī:

1. DAR[[33]](#footnote-33) pielāgošana, kā arī uzturēšana;
2. licenču maksas;
3. serveru uzturēšanas izmaksas;
4. saistītie pakalpojumi (drošības, veiktspējas, ISO sertifikācijas auditu izdevumi).

KPVIS izstrādes, pielāgošanas un uzturēšanas izmaksas Atveseļošanas fonda plānotas 1,7 milj. EUR apmērā (skatīt Tabulā Nr.6), savukārt 14-20 1,8 milj. EUR, 21-27 2,2 milj. EUR apmērā.

Dalījumu pa gadiem uz visu Atveseļošanas fonda plāna īstenošanas periodu:

Tabula Nr.6

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2021 | 2022 | 2023 | 2024 | 2025 | 2026 | 2027 | **Kopā** |
| KPVIS | 0 | 700 000 | 500 000 | 150 000 | 150 000 | 150 000 | 50 000 | **1 700 000** |

Kopējais nepieciešamo finanšu resursu piedāvājums tiek veidots minimālā apjomā, lai nodrošinātu EK noteikto funkciju veikšanu Atveseļošanas fonda plāna administrēšanai un uzraudzībai. Atveseļošanas fonda plāna ieviešanai nepieciešamie finanšu resursi ir terminēti uz noteiktu laiku – līdz Atveseļošanas fonda plāna ieviešanas noslēgumam.

Šāds risinājums ir visefektīvākais, lai nodrošinātu ekonomiskāko un atbilstošāko risinājumu Atveseļošanas fonda plāna VKS nodrošināšanai. Nepieciešamais finansējums 2021.-2027. gadam tiks nodrošināts no 74. resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

1. **Nepieciešamie finanšu resursi FM resorā, to pamatojums**

**FM (VI, RI, KAKD, KD)**

FM Atveseļošanas fonda plāna ieviešanai veiks papildus funkcijas, nodrošinot Atveseļošanas fonda plāna:

* koordinatora funkciju sadarbībai ar EK;
* reformu ieviešanas atskaites punktu virsuzraudzību;
* vadības un kontroles sistēmas izveidi un risku vadību;
* progresa ziņojuma, maksājuma pieprasījuma EK sagatavošanu un iesniegšanu;
* ieviešanas budžeta plūsmas apkopotās prognozes sagatavošanu;
* juridisko virskontroli CFLA pieņemtajiem lēmumiem investīciju īstenošanas ietvaros veiktajās projektu iesniegumu atlasēs;
* komunikācijas stratēģisko vadību, komunikāciju;
* nozaru ministriju un Valsts kancelejas plānoto atbalsta programmu vai *ad-hoc* atbalsta projektu (kā arī plānoto grozījumu tajos) sākotnējās izvērtēšanas veikšanu un atzinumu sagatavošanu atbilstoši Komercdarbības atbalsta kontroles likuma 9. pantā noteiktajam, kā arī komercdarbības atbalsta paziņojumu un kopsavilkumu informācijas iesniegšanu EK sadarbībā ar nozaru ministrijām un Valsts kanceleju, lai nodrošinātu plānoto atbalsta programmu vai ad-hoc atbalsta projektu saderību ar ES iekšējo tirgu;
* Revīzija iestādes funkciju.

FM (VI, RI, KAKD, KD) nepieciešamais finansējums 2 448 000 EUR, kas aprēķināts 12 slodzēm (34 000 EUR gadā par 1 slodzi x 12 x 6 gadi). Funkcijas tiks nodrošinātas esošo amata vietu ievaros, nepalielinot kopējo amata vietu skaitu resorā.

**CFLA**

Kopumā CFLA pārziņā nākamajos gados būs vienlaicīgi administrējamas trīs programmas ar lielu administrējamo projektu skaitu, maksimumu sasniedzot 2023. - 2024. gadā (skat. Grafiku Nr.2):

Grafiks Nr.2

**CFLA funkcijas/pamatshēma Atveseļošanas fonda ietvaros:**

Shēma Nr.1

FS ievada datus **KPVIS**

FS ievada datus **KPVIS**

CFLA **vērtē** PI

CFLA slēdz līgumu, nosaka projekta **risku**

**Atveseļošanas un noturības mehānisms**

MK **noteikumi**

CFLA **izsludina** atlasi

MK **informatīvais ziņojums**

Korupcija, interešu konflikts, krāpšana

Informācija apliecinājumam MPEK

Dubultais finansējums

PPĪV

Mērķi, datu ticamība

Maksājumi

CFLA **kontroles**, pamatojoties uz projektu risku

CFLA **kontroles** izlases veidā

Lai vienlaikus nodrošinātu 14-20, Atveseļošanas fonda plāna un 21-27 funkciju izpildi, CFLA būs nepieciešams izmantot maksimālo šobrīd pieejamo kapacitāti.

CFLA plāno īstenot Atveseļošanas fonda ieviešanas uzraudzību esošo amata vietu ietvaros, nepalielinot kopējo amata vietu skaitu. Periodiski, un īpaši tuvojoties darba apjoma kulminācijai (atkarībā no programmu uzsākšanās laika grafikiem un projektos konstatētiem riskiem un no tiem izrietošās nepieciešamās pārbaužu intensitātes) vienlaikus strādājot ar trīs programmu (14-20, 21-27 un Atveseļošanas fonda) uzraudzību, CFLA vērtēs ar cilvēkresursu kapacitāti, darbības nepārtrauktību, kompetenču ilgtspējas saglabāšanas un juridiskajiem aspektiem saistītos riskus, kā arī nepieciešamības gadījumā noteikt riskus mazinošos pasākumus.

Atbilstoši gan 14-20, kā arī 21-27 īstenošanās posmiem un to intensitātei kopējais Atveseļošanas fonda plāna atlasei, uzraudzībai un KPVIS administrēšanai nepieciešamais maksimālais slodžu skaits – 90.

CFLA Atveseļošanas fonda ieviešanas uzraudzībai pieprasītais resursu apjoms ir indikatīvs un precīzs funkciju izpildei nepieciešamā resursu piesaistes plāns tiks izstrādāts, ņemot vērā ministriju sagatavotos Atveseļošanas fonda plāna programmu reformu un investīciju laika grafikus.

CFLA nepieciešamais finansējums 14 570 000 EUR, tajā skaitā:

* 12 870 000 EUR 90 slodzēm (vidēji vienas slodzes izmaksas gadā ir 30 153 EUR. 2021. gadā CFLA indikatīvi nepieciešamas 7 slodzes, 2022., 2023. un 2024.gadā 90 slodzes, 2025. gadā 85 slodzes un 2026. gadā 65 slodzes). Funkcijas tiks nodrošinātas esošo amata vietu ievaros, nepalielinot kopējo amata vietu skaitu resorā;
* 1 700 000 EURKPVIS[[34]](#footnote-34)

**IUB**

Nodrošina Atveseļošanas fonda plāna īstenošanas ietvaros veikto iepirkumu izlases veida pārbaudes, pārbaudes ietvaros izteikto ieteikumu ieviešanas uzraudzību, kā arī šo pārbaužu un ieteikumu statusa ievadi KPVIS. IUB nepieciešamais finansējums 2 840 000 EUR, kas aprēķināts 16 slodzēm (29 250 EUR gadā par 1 slodzi x 16 x 6 gadi un vienreizējie izdevumi 32 000 EUR apmērā aprīkojuma iegādei). Funkcijas tiks nodrošinātas esošo amata vietu ietvaros, nepalielinot kopējo amata vietu skaitu resorā un nepieciešamības gadījumā piesaistot ārpakalpojuma sniedzēju.

1. **Atveseļošanas fonda plāna ieviešanas turpmākie soļi**

Ņemot vērā, ka 2021. gada 13. jūlijā Padome apstiprināja Latvijas Atveseļošanas fonda plānu, saskaņā ar Regulu, dalībvalstij ar EK ir jāslēdz līgums par Atveseļošanas fonda granta daļas piešķīrumu. Līgumu par finansējuma saņemšanu plānots noslēgt augustā.

Lai nodrošinātu Atveseļošanas fonda plāna savlaicīgu ieviešanas uzsākšanu, nepieciešams apstiprināt MK Atveseļošanas fonda plāna VKS izveidošanai un nodrošināšanai nepieciešamos papildus finanšu resursu piešķiršanu. Līdz ko tiks pieņemts lēmums par piešķiramo resursu apjomu, Atveseļošanas fonda plāna ieviešanā iesaistītās institūcijas izstrādās vai papildinās esošās iestādes iekšējās kontroles sistēmas atbilstoši Atveseļošanas fonda specifikai un Regulā noteiktajām prasībām, lai varētu uzsākt Atveseļošanas fonda plāna īstenošanu, tai skaitā informatīvā ziņojuma vai MK noteikumu par Atveseļošanas fonda plāna reformas vai investīcijas īstenošanas izstrādi. Resursu pieprasījums skatāms kopā ar MK noteikumiem, kuru sākotnējais izstrādes termiņš bija plānot līdz 2021. gada 30. jūnijam. Resursu pieprasījuma un ieviešanai nepieciešamā tiesiskā regulējuma izstrādi kavē EK nepilnīgi sniegtā informācija par dalībvalstīm veicamajām darbībām gan kontroļu apjoma nodrošināšanai, progresa ziņojumu sagatavošanu un iesniegšanu, maksājuma pieprasījumu, kā arī neatbilstību traktējums Atveseļošanas fonda izpratnē.

Apstiprinot nepieciešamo papildus finanšu resursu pieprasījumu, KPVIS moduļa Atveseļošanas fonda plāna projektu datu uzkrāšanai, uzglabāšanai un analīzei plānots ieviest līdz 2022. gada 1. ceturksnim, ja tiks savlaicīgi saņemta visa nepieciešamā informācija no EK.

Finanšu ministrs J. Reirs

Konrāds 67095692

kristaps.konrads@fm.gov.lv

1. <https://likumi.lv/ta/id/322858-par-latvijas-atveselosanas-un-noturibas-mehanisma-planu> [↑](#footnote-ref-1)
2. Padomes 2021. gada 13. jūlija Īstenošanas Lēmums par Latvijas Atveseļošanas un noturības plāna novērtējuma apstiprināšanu (ST 10157/21; ST 10157/21 ADD 1) [↑](#footnote-ref-2)
3. Atveseļošanas fonda ietekmes novērtējumā ir iekļauta tikai investīciju potenciālā ietekme, vienlaikus sagaidāms pozitīvs efekts arī no plānā iekļauto reformu īstenošanas, kuru varēs novērtēt tikai pēc galīgajiem lēmumiem par precīzu reformu saturu. [↑](#footnote-ref-3)
4. <https://eur-lex.europa.eu/legal-content/lv/TXT/?uri=CELEX%3A32021R0241> [↑](#footnote-ref-4)
5. Atbilstoši Regulas un Atveseļošanas fonda finansēšanas līgumā *(angļu valodā - RECOVERY AND RESILIENCE FACILITY FINANCING AGREEMENT between the Commission and Member State)* noteiktajam. [↑](#footnote-ref-5)
6. 2021. gada 19. februāra vēstule MdM Ares (2021) par Atveseļošanas fonda plāna iesniegšanu [↑](#footnote-ref-6)
7. Skatīt pielikumā. [↑](#footnote-ref-7)
8. <https://likumi.lv/ta/id/58057-likums-par-budzetu-un-finansu-vadibu> [↑](#footnote-ref-8)
9. Kohēzijas politikas fondu vadības informācijas sistēma [↑](#footnote-ref-9)
10. 39.§ Informatīvais ziņojums ”Par Eiropas Atveseļošanas un noturības mehānismu“ punkts Nr. 5. Noteikt, ka Atveseļošanas un noturības plāna ieviešanai izmanto Eiropas Savienības fondu vadības un kontroles sistēmu, pielāgojot to Atveseļošanas un noturības mehānisma prasībām. [↑](#footnote-ref-10)
11. Angļu valodā - *RECOVERY AND RESILIENCE FACILITY FINANCING AGREEMENT between the Commission and Member State* [↑](#footnote-ref-11)
12. Angļu valodā - *COUNCIL IMPLEMENTING DECISION* [↑](#footnote-ref-12)
13. Angļu valodā - *DISCUSSION NOTE ON THE PAYMENT REQUESTS IN THE CONTEXT OF THE RECOVERY AND RESILIENCE FACILITY* [↑](#footnote-ref-13)
14. FM Komercdarbības atbalsta kontroles departaments (turpmāk – KAKD) [↑](#footnote-ref-14)
15. Nav saņemta informācija no EK par precīzu uzglabājamās informācijas apjomu un detalizāciju [↑](#footnote-ref-15)
16. Revīzijas iestādes funkcijas pilda Finanšu ministrijas Eiropas Savienības fondu revīzijas departaments. [↑](#footnote-ref-16)
17. Kopējais nepieciešamais finansējuma apjoms ietver arī KPVIS Atveseļošanas fonda izveides un pielāgošanas izmaksas. [↑](#footnote-ref-17)
18. ES fondu vadošā iestāde [↑](#footnote-ref-18)
19. FM Komunikācijas departaments [↑](#footnote-ref-19)
20. Angļu valodā - *RECOVERY AND RESILIENCE FACILITY FINANCING AGREEMENT between the Commission and Member State* [↑](#footnote-ref-20)
21. Angļu valodā - *COUNCIL IMPLEMENTING DECISION* [↑](#footnote-ref-21)
22. Angļu valodā - *DISCUSSION NOTE ON THE PAYMENT REQUESTS IN THE CONTEXT OF THE RECOVERY AND RESILIENCE FACILITY* [↑](#footnote-ref-22)
23. ERAF 3.5%, KF 2.5%, ESF+ 4% [↑](#footnote-ref-23)
24. Rēķināts uz 6 gadiem [↑](#footnote-ref-24)
25. Indikatīvais slodžu skaits balstīts uz institūciju sniegto informāciju. [↑](#footnote-ref-25)
26. Vienas slodzes aprēķina likme balstīta uz ES fondu tehniskās palīdzības aktuālajiem FM datiem, kas arī tiek izmantoti kopējo aprēķinu veidošanā. Vienas slodzes izmaksu summa 34 000 EUR gadā ietver visas izmaksas, kas nepieciešamas vienas slodzes funkcijas nodrošināšanai, tajā skaitā vidējie atlīdzības izdevumi 28 791 EUR apmērā (atalgojums 23 059 EUR; Darba devēja VSAOI un sociālās garantijas 5 732 EUR), uzturēšanas izdevumi 5 209 EUR (apmācību izdevumi, informācijas tehnoloģijas pakalpojumi u.c.). [↑](#footnote-ref-26)
27. Izņemot CFLA un IUB [↑](#footnote-ref-27)
28. Pēc līdzības kā ES fondu tehniskās palīdzības aprēķinos, lai nodrošinātu vienādu pieeju starp institūcijām vienas slodzes aprēķinam. [↑](#footnote-ref-28)
29. Kopējais nepieciešamais finansējuma apjoms ietver arī KPVIS Atveseļošanas fonda izveides un pielāgošanas izmaksas. [↑](#footnote-ref-29)
30. <http://tap.mk.gov.lv/doc/2017_11/MKPl_141117_VPRP2020.2492.pdf> [↑](#footnote-ref-30)
31. Normatīvisma mazināšana, labāka regulējuma politikas attīstīšana, pāreja uz efektivitātes auditiem,

    administratīvo procedūru vienkāršošana un atskaišu mazināšana [↑](#footnote-ref-31)
32. Aprēķins veidots uz 6 mēnešiem (izņemot CFLA). [↑](#footnote-ref-32)
33. Kohēzijas politikas fondu vadības informācijas sistēma 2014.-2020. gadam datu analīzes rīks [↑](#footnote-ref-33)
34. Dalījumu pa gadiem skatīt Tabulā Nr.5 [↑](#footnote-ref-34)